തുലാമാസ പൂജകള്ക്കായി ശബരിമല നട ഇന്ന് തുറക്കും മേല്ശാന്തി നറുക്കെടുപ്പ് നാളെ പത്തനംതിട്ട: തുലാമാസ പൂജകള്ക്കായി ശബരിമല ക്ഷേത്ര നട ശനിയാഴ്ച വൈകീട്ട് അഞ്ചിന് തുറക്കും. തന്ത്രി കണ്ഠരര് മഹേഷ് മോഹനരുടെ മുഖ്യകാര്മ്മികത്വത്തില് മേല്ശാന്തി വി.കെ. ജയരാജ് പോറ്റി ശ്രീകോവില് നട തുറന്ന് വിളക്കുകള് തെളിക്കും. ഞായറാഴ്ച മുതലാണ് തീര്ഥാടകര്ക്ക് ക്ഷേത്രത്തിലേക്ക് പ്രവേശനം. കോവിഡ് നിയന്ത്രണങ്ങളുടെ ഭാഗമായി പ്രതിദിനം 15,000 പേര്ക്കാണ് പ്രവേശനം അനുവദിച്ചിരിക്കുന്നത്.തുലാമാസ പൂജകള് പൂര്ത്തിയാക്കി ക്ഷേത്രനട 21ന് രാത്രി ഹരിവരാസനം പാടി അടയ്ക്കും. ചിത്തിര ആട്ടവിശേഷത്തിന്റെ ഭാഗമായി നവംബര് രണ്ടിന് വൈകുന്നേരം ശബരിമല ക്ഷേത്ര നട വീണ്ടും തുറക്കും. നവംബര് മൂന്നിനാണ് ആട്ട ചിത്തിര. മണ്ഡല മകരവിളക്ക് ഉത്സവത്തിനായി നവംബര് 15നാണ് നട തുറക്കുക.ഞായറാഴ്ച രാവിലെയാണ് ശബരിമലയിലെയും മാളികപ്പുറത്തേയും പുതിയ മേല്ശാന്തിമാരുടെ നറുക്കെടുപ്പ്. മേല്ശാന്തിമാരെ നറുക്കെടുക്കാന് പന്തളം കൊട്ടാരത്തിലെ ഗോവിന്ദ് വര്മയെയും നിരഞ്ജന് ആര്. വര്മയെയും തെരഞ്ഞെടുത്തു. ഇവരുടെ തെരഞ്ഞെടുപ്പിന് പന്തളം വലിയ തമ്ബുരാന് രേവതിനാള് പി. രാമവര്മ രാജ അംഗീകാരം നല്കി.ഞായറാഴ്ച രാവിലെ ഗോവിന്ദ് ശബരിമല മേല്ശാന്തിയെയും നിരഞ്ജന് മാളികപ്പുറം മേല്ശാന്തിയെയും തെരഞ്ഞെടുക്കും. ശനിയാഴ്ച ഇരുവരും യാത്ര തിരിക്കും. കുട്ടികളുടെ രക്ഷിതാക്കള്ക്കൊപ്പം പന്തളം കൊട്ടാരം നിര്വാഹക സംഘം പ്രതിനിധികളും അനുഗമിക്കും. മുന് രാജപ്രതിനിധി പന്തളം മുണ്ടയ്ക്കല് കൊട്ടാരത്തില് കെ. കേരളവര്മയുടെ കൊച്ചുമകനാണ് ഗോവിന്ദ്. ഇന്ത്യന് നേവി ക്യാപ്റ്റന് രാംരാജ് വര്മയുടെയും കൊച്ചി രാജകുടുംബാംഗം ലക്ഷ്മി വര്മയുടെയും മകനാണ്. ഡല്ഹി നേവല് സ്കൂള് ഏഴാം ക്ലാസ് വിദ്യാര്ഥിയാണ്.പന്തളം കൊച്ചു കൊട്ടാരത്തില് പരേതനായ കെ.സി. രാമവര്മയുടെ ചെറുമകന് കിളിമാനൂര് കൊട്ടാരത്തിലെ രാജേഷ് കെ. വര്മയുടെയും കടപ്ര മണിപ്പറമ്ബില് കോയിക്കല് നിഷ ആര്. വര്മയുടെയും മകനാണ് നിരഞ്ജന്. വ്യാസ വിദ്യാനികേതന് സെന്ട്രല് സ്കൂള് ഏഴാം ക്ലാസ് വിദ്യാര്ഥിയാണ്.2011ലെ സുപ്രീംകോടതി ഉത്തരവനുസരിച്ചു ജസ്റ്റിസ് കെ.ടി. തോമസിെന്റ മീഡിയേഷന് റിപ്പോര്ട്ട് പ്രകാരമാണ് പന്തളം കൊട്ടാരത്തിലെ കുട്ടികള്ക്ക് മേല്ശാന്തിമാരെ നറുക്കെടുക്കാന് അവകാശം ലഭിച്ചത്. ശബരിമല മേല്ശാന്തിയെ ആണ്കുട്ടിയും മാളികപ്പുറം മേല്ശാന്തിയെ പെണ്കുട്ടിയുമാണ് തെരഞ്ഞെടുത്തിരുന്നത്. കോവിഡ് മാനദണ്ഡം നിലവില് വന്നതോടെയാണ് കഴിഞ്ഞ വര്ഷം മുതല് 10 വയസ്സിനു മുകളിലുള്ള ആണ്കുട്ടികള് മാത്രം മേല്ശാന്തി നറുക്കെടുപ്പിനായി മല കയറുന്നത്.